Cartier uhartea

Cartier uhartea (ingelesez: Cartier Island) Ashmore eta Cartier uharteen lurraldean dagoen uharte berezi bat da, Australiari dagokiona. Ez da inor bizi uhartean eta hara joatea ere debekatuta dago lehertu gabeko bonbak egon daitezkelako. Geografia Timorko itsasoan kokaturik dago, Timor uhartearen eta Australiaren artean dagoen itsasartean. Itxura obalatua duen uharri baten erdian dagoen hareazko uharte txiki bat da. 0,05 km²-ko azalera du. Australia iparraldeko kostaldetik 300 kilometroko distantziara dago. Uhartedia osatzen duen Ashmore uharritik 45 kilometrotara dago. Uhartea erabat biluzia da baina itsasbeheratan Thalassia hemprichii algaz estalitako eremuak azaltzen dira. Historia Cartier itsasontziak kartografiatu zuen 1800. urtean eta haren izena esleitu zitzaion. Mapako posizioa ez zen egokia eta 1878an ezarri zuten posizio zehatza. 1888an Australiako Ann Millicent itsasontziak hondoa jo zuen eta haren ondarrak oraindik bertan daude. 1909an Erresuma Batuak eskuratu zuen eta 1931eko uztailaren 23an Ashmore eta Cartier uharteak Australiari eman zitzaizkion. Indonesiako arrantzaleak aritzen ziren uhartearen inguruan eta turisten yateak ere bai. Bigarren Mundu Gerran bonbaketa praktikak egiteko erabili zen eta 2011 artean aire erasoak egiteko erabili izan da. Itsasbehera nabarmena denean Erresuma Batuko hegazkin baten hondarrak azaleratzen dira. Gaur egun erabilera militarrik ez badu ere lehertu gabeko bonbak egon daitezke Cartier uhartean eta debekatuta dago hara joatea. Cartier uharteko Itsas Parkea Cartier uhartearen ingurua babesturik dago Cartier uhartearen itsas parkearekin. 2000. urtean ezarri zen Itsas Erreserba, 2013an izena aldatu ziotena. Itsas parke honek hareazko uhartetik 7 km-ko erradioko eremua hartzen du, guztira 172 km²-ko azalera. Itsas parkea eratu zen batez ere honako fauna hau babesteko: Itsasugeak Itsas dortokak Marrazo baleak Koralak Belakiak Erreferentziak Kanpo estekak